钦定古今图书集成/明伦汇编/氏族典/第430卷 > 赵子偁
## 钦定古今图书集成/明伦汇编/氏族典/第430卷 > 赵子偁

按《宋史秦王德芳传》：“子偁，秦康惠王之后，高宗族兄
也。康惠生惟宪，惟宪生从郁，从郁生世将，世将生令
侩，令侩生子偁。宣和元年，子伯琮生后，被选入宫，是
为孝宗。子偁除直秘阁，绍兴十三年致仕，明年卒，孝
宗为太子，封秀王，谥安僖。嗣秀王伯圭，字禹锡，孝宗
同母兄，累陞龙图阁学士，淳熙三年，授安德军节度”
使。绍熙二年，除判大宗正事，超拜太师，薨。子九人：师
夔、师揆、师垂、师卨、师禹、师皋、师岩、师弥、师贡。师夔字
汝初，除直龙图阁，迁浙西提刑，改秘阁修撰。绍熙元
年，除兴宁军节度使。宁宗即位，迁开府仪同三司，卒。
师揆字元辅，除江东提举，寻迁淮西提刑，改江东转
运副使。宁宗即位，除奉国军承宣使，寻升节度使。嘉
定七年薨，谥“恭惠。”弟师禹，由保康军节度使除开府
仪同三司，袭封。十六年薨，谥“端肃。”